Helsingin poliisin partio ajoi sunnuntaiaamuna Länsiväylällä, kun poliisit huomasivat tien poskessa loukkaantuneen linnun.

Poliisi löysi pöllön Länsiväylän varrelta. HELSINGIN POLIISI

Pöllö oli ”hieman pölähtänyt”. Se oli todennäköisesti osunut autoon, ja mennyt tästä osumasta sekaisin.

Poliisit löysivät linnun hieman kymmenen jälkeen aamulla.

– Partio oli ottanut yhteyttä Korkeasaareen, josta pyydettiin tuomaan lintu sinne. Poliisi otti linnun takin sisään, lintu oli ollut niin sekaisin että oli antanut rauhassa ottaa kiinni, kertoi komisario Juha Haapalainen Helsingin poliisista.

Lintu kuljetettiin Korkeasaaren villieläinsairaalaan saamaan hoitoa. Siellä lintu todettiin hyväkuntoiseksi, ja iskusta toivuttuaan se päästettiin vapaaksi.

Jos ihminen löytää luonnosta huonokuntoisen eläimen, kannattaa ensin selvittää, tarvitseeko eläin tai lintu todella apua. Jos on varmaa, että eläin on loukkaantunut eikä esimerkiksi yksinäinen linnun- tai jäniksenpoikanen, kannattaa soittaa esimerkiksi pelastuslaitoksen omaan numeroon. Hätänumeroon ei loukkaantuneen linnun takia kannata soittaa.

Hätänumeroon 112 soitetaan silloin, jos yleinen turvallisuus vaarantuu eläimen takia tai eläimen pelastamiseen tarvitaan viranomaisten erityiskalustoa.